                                      
Návrh na vydanie súhlasu vlády Slovenskej republiky so zmenou účelu použitia kapitálových výdavkov z roku 2014 v kapitole Kancelária Súdnej rady Slovenskej republiky

            Kancelária Súdnej rady  Slovenskej republiky (ďalej len „kancelária súdnej rady“) v  súlade s  ustanovením § 8 ods.6 zákona č. 523/2004 Z. z. o  rozpočtových pravidlách verejnej správy a  o  zmene a  doplnení niektorých zákonov v  znení neskorších predpisov listom        č. KSR 380/2015 oznámila Ministerstvu financií Slovenskej republiky výšku kapitálových výdavkov, ktoré použije v  budúcom rozpočtovom roku. Na základe uvedeného oznámenia Ministerstvo financií Slovenskej republiky listom č. MF/024435/2015-441 rozpočtovým opatrením č. 7/2015 - viazalo rozpočtové prostriedky - kapitálové výdavky na zdroji 131E  v  sume 27 266,00 € na troch investičných akciách:

· 771 002 Rekonštrukcia a modernizácia – IA 31561 v sume 20 000,00 €
· 713 006 Nákup komunikačnej infraštruktúry – IA 29341 v sume 1 506,00 € a
· 713 002 Nákup výpočtovej techniky  - IA 20138 v sume 5 760,00 €.

	 Rozpočtové prostriedky sú viazané na programe 08L – Organizácia súdnictva  a postavenie sudcov v celkovom  objeme 27 266,00  €.

           Na základe listu Ministerstva financií SR č. MF/011590/2016-441 a rozpočtového opatrenia č. 2/2016 Ministerstvo financií Slovenskej republiky povolilo prekročiť limit záväzných ukazovateľov štátneho rozpočtu na rok 2016, schválený zákonom č. 411/2015      Z. z. o štátnom rozpočte na rok 2016 pre rozpočtovú kapitolu kancelária súdnej rady. Ide o  kapitálové výdavky vo výške 27 266,00 €, viazané v kancelárii súdnej rady  v  roku 2014.

          V  rámci prostriedkov viazaných na  programe 08L – Organizácia súdnictva  a postavenie sudcov s  kódom  zdroja 131E má kancelária súdnej rady  nevyčerpané kapitálové výdavky v sume 27 266,00 €,  účelovo určené na rekonštrukciu a modernizáciu, nákup komunikačnej infraštruktúry a výpočtovej techniky.

	Predmetom zmluvy o prevode správy podielu nehnuteľného majetku štátu,   uzavretej podľa § 9 zákona č. 278/1993 Z. z. o správe majetku štátu v znení neskorších predpisov a podľa zákona č. 40/1964 Zb. Občiansky zákonník, uzavretej medzi Úradom vlády Slovenskej republiky, ako odovzdávajúcim a kanceláriou súdnej rady, ako preberajúcim je prevod správy podielu 2/5-iny z celku na správe nehnuteľného majetku štátu nachádzajúceho sa v zastavanom území obce Bratislava – mestská časť Staré mesto, kat. územie Staré mesto, okres Bratislava I, vedenom katastrálnym odborom Okresného úradu Bratislava na liste vlastníctva č. 2949 v celosti ako stavba – budova Miestodržiteľského paláca na ul. Hlavné námestie č. 8 v Bratislave so súp. č. 359, situovaná na pozemku parcela C KN č. 14 a pozemok parcela C KN č. 14 zastavané plochy a nádvoria o výmere 1145 m² vo vlastníctve Slovenskej republiky a v správe Úradu vlády Slovenskej republiky. 

	V súvislosti so získaním  nového sídla pre  Súdnu radu Slovenskej republiky a kanceláriu súdnej rady  je nevyhnutné,  po prechádzajúcom súhlase Krajského pamiatkového úradu v Bratislave, tieto priestory:

· upraviť (miestnosť rozdeliť priečkou a chodbu uzavrieť priečkou) a premaľovať, pri zachovaní pôvodných malieb (použitý materiál klasický náter zodpovedajúci pôvodnému farebnému náteru v priestoroch), teda vykonať tzv. udržiavacie práce 
· obstarať interiérové vybavenie 
· prevádzkové stroje, prístroje, zariadenie a techniku potrebnú pre  výkon kompetencií súdnej rady a výkon činností kancelárie súdnej rady 
· zabezpečiť všeobecný materiál potrebný k stavebným úpravám a udržiavacím prácam 

  Z ustanovenia § 8 ods. 4 zákona o rozpočtových pravidlách vyplýva, že zmeniť účel použitia výdavkov, ktoré možno použiť v nasledujúcich rozpočtových rokoch, môže vláda Slovenskej republiky.
	 V  súlade s  vyššie citovaným ustanovením kancelária súdnej rady predkladá na rokovanie vlády návrh na vydanie súhlasu vlády Slovenskej republiky so zmenou účelu použitia nevyčerpaných kapitálových výdavkov z  roku 2014 kód zdroja 131E  v  sume 27 266,00 € v  rozpočte kapitoly kancelária súdnej rady podľa návrhu rozdelenia:

1) na tzv. udržiavacie práce, ktoré sa  financujú z  bežných výdavkov,
2) na  interiérové vybavenie, ktoré sa financuje z bežných výdavkov,
3) na všeobecný materiál, ktorý sa financuje z bežných výdavkov,
4) na prevádzkové stroje, prístroje, zariadenie 
 (to znamená zmena kapitálových výdavkov na bežné výdavky v celkovej sume  16 568,00 €) a 
5) na interiérové vybavenie sumu 10 698,00 €- zariadenie pracovne predsedu Súdnej rady Slovenskej republiky a obstaranie nových dverí 
(zmena účelu použitia kapitálových výdavkov)


Predkladaný materiál má negatívny vplyv na štátny rozpočet, nemá priamy vplyv na životné prostredie, ani negatívny vplyv na podnikateľské prostredie, nemá žiaden vplyv na informatizáciu spoločnosti a ani sociálny vplyv. 


